Gunnar lak í Hafskipsmálinu (JGH)

Ég er ekki viss um að Björgólfur Guðmundsson, fyrrum formaður bankaráðs Landsbankans, fagni því neitt sérstaklega að Gunnar Þ. Andersen hafi verið skipaður forstjóri Fjármálaeftirlitsins. Ekki að það breyti svo sem neinu fyrir Björgólf. En Gunnar var helsti lekinn, „deep throat“, í hinu fræga Hafskipsmáli og sagði fyrir dómi árið 1990 þegar hann bar vitni í Hafskipsmálinu að hann hefði veitt Helgarpóstinum upplýsingar sem Halldór Halldórsson blaðamaður birti í blaðinu. Hann sagðist hafa verið heimildarmaður blaðsins.

Gunnar var á sínum tíma framkvæmdastjóri Cosmos, flutningamiðlunarfyrirtækis í New York, sem var í eigu og nánu samstarfi við Hafskip USA. Gunnar var ráðinn til Landsbanka Íslands 1991 þar sem hann starfaði til ársins 2003, síðast sem framkvæmdastjóri alþjóða- og fjármálasviðs. Það sagði sig sjálft að Gunnar léti af störfum í bankanum þegar Samson, Björgólfsfeðgar og Magnús Þorsteinsson, eignuðust þar 45% hlut af ríkinu.

Gunnar var valinn úr hópi 19 umsækjenda en á meðal þeirra voru þekktir menn eins og Helgi Magnús Gunnarsson, saksóknari efnahagsbrotadeildar ríkislögreglustjóra, Vilhjálmur Bjarnason, lektor og framkvæmdastjóri Félags fjárfesta, Bolli Héðinsson, formaður sömu samtaka, og auðvitað Gunnar Þ. Andersen. Margir héldu að Vilhjálmur Bjarnason hreppti hnossið en hann hefur verið einn helsti gagnrýndandinn á stjórnarhætti í hlutafélögum og stundum nefndur „óþekki hluthafinn“ manna á meðal.

Það eru mörg erfið verkefni framundan,“ segir Gunnar Þ. Andersen við Morgunblaðið. „ Starfsemin er örlítið breytt frá því sem hún á að vera samkvæmt skólabókunum, það er að segja fyrirbyggjandi. Núna eru úrvinnsla og rannsóknir verkefni FME. En þetta tekur allt endi og markmiðið er að endurreisa fjármálakerfi Íslands og endurvinna traust erlendis,“ segir Gunnar ennfremur.

Satt best að segja finnst mér Gunnar ekki öfundundsverður af því að taka við þessu forstjórastarfi. Þetta er svakaleg ljónagryfja sem hann er kominn í og verkefnin ótæmandi. Hann getur sagt konunni sinni strax að þau séu ekki á leiðinni í sumarfrí.

SEÐLABANKINN. Annars er hin frétt dagsins sú að fimmtán hafi sótt um stöðu seðlabankastjóra en átta þeirra uppfyllt kröfur um menntun. Það er mikilvægt að losna sem fyrst við Norðmanninn úr Seðlabankanum. Bankinn hefur ekki fylgt neinni stefnu og hefur ekkert ráðið við gengi krónunnar undir stjórn Norðmannsins þrátt fyrir víðtæk gjaldeyrishöft og jákvæðan vöruskiptajöfnuð. Ég játa að það segir sjálfsagt meira um getuleysi krónunnar en Norðmannsins. Hins vegar er þriggja mánaða uppgjör margra fyrirtækja í uppnámi vegna gengisfalls krónunnar síðustu vikurnar.

Þorvaldur Gylfason prófessor er einn umsækjenda um stól seðlabankastjórans. Ég held að hann teljist líklegasti kandídatinn. Hann hefur til margra ára verið virtur ráðgjafi erlendra seðlabanka – „eiginlega allra nema þess íslenska,“ eins og það var orðað.

Már Guðmundsson, fyrrum aðalhagfræðingur Seðlabankans og núverandi aðstoðarframkvæmdastjóri peningamála- og hagfræðisviðs Alþjóðagreiðslubankans í Basel í Sviss, hlýtur líka að teljast heitur. Hann var að vísu hagfræðingur Seðlabankans þegar hin dauðadæmda peningastefna var tekin upp árið 2001 og verðbólgumarkmiðið var sett á oddinn. Már var innsti koppur í búri í gamla Alþýðubandalaginu og mikill vinur Ólafs Ragnars Grímssonar og Steingríms J. Sigfússonar. Gleymum ekki að kommarnir eru núna við völd og koma sínu fólki að.

Hinir sex sem koma til álita í stól seðlabankastjóra eru Arnór Sighvatsson hagfræðingur, Ásgeir Jónsson hagfræðingur, Jóhann Rúnar Björgvinsson hagfræðingur, Rannveig Sigurðardóttir hagfræðingur, Tryggvi Pálsson hagfræðingur og Yngvi Örn Kristinsson hagfræðingur.

Annars finnst mér að fyrst eigi að ráða seðlabankastjóra og hann eigi síðan að hafa mest um það að segja hver verði aðstoðarseðlabankastjóri – þ.e. að seðlabankastjóri velji sinn nánasta samstarfsmann. Ef þau vinnubrögð væru viðhöfð og Már Guðmundsson yrði ráðinn seðlabankastjóri þá myndi hann örugglega ráða góðvin sinn Yngva Örn Kristinsson sem aðstoðarseðlabankastjóra. Yngvi var í framlínu Landsbankans í útrásinni en var áður um árabil einn af spútnikunum í Seðlabankanum. Hann sækir bæði um stöðu seðlabankastjóra og aðstoðarseðlabankastjóra.

Þorvaldur eða Már? Það er búið að lofa stöðunni á bak við tjöldin. Ég veðja á Þorvald.

Jón G. Hauksson

[email protected]